Bydd y canllawiau yma’n gymorth i lenwi ceisiadau Gwasanaeth Allgymorth Dechrau'n Deg.

Mae Gwasanaeth Allgymorth Dechrau'n Deg yn:

* Ymestyn gwasanaethau Dechrau'n Deg i deuluoedd ag angen a nodwyd sy’n byw y tu allan i ardaloedd Dechrau'n Deg
* Darparu cymorth parhaus i blant a theuluoedd sy’n symud i fyw y tu allan i ardaloedd Dechrau'n Deg, neu i’r rheiny sydd angen parhad yn y ddarpariaeth cyn derbyn gwasanaeth neu ddarpariaeth arall

Pedair elfen Dechrau'n Deg yw:

* Gwasanaeth Ymwelwyr Iechyd Uwch
* Cymorth gyda datblygiad iaith cynnar
* Gofal plant wedi’i ariannu ar gyfer plant dwy a thair oed[[1]](#footnote-1)

Mae ein Timau a’n Canolfannau Teuluoedd yn darparu Cymorth i Deuluoedd a Chymorth Rhianta i bawb sy’n byw yn y sir, waeth beth fo’u cod post. Nid oes angen cyflwyno cais Gwasanaeth Allgymorth i dderbyn cymorth i deuluoedd na chymorth rhianta.

Ceir mwy o wybodaeth yn: [www.conwy.gov.uk/bywydteuluol](http://www.conwy.gov.uk/bywydteuluol)

* Cymorth teuluol a rhianta

Mae’n rhaid llenwi ffurflen gais y Gwasanaeth Allgymorth gyda’r teulu. Dylid nodi’r holl wybodaeth a’r manylion ar y ffurflen er mwyn cynnal asesiad llawn. Bydd diffyg gwybodaeth neu adrannau gwag yn oedi’r atgyfeiriad a’r penderfyniad.

Gall plant dan 4 oed dderbyn holl elfennau o wasanaethau Dechrau'n Deg, neu ambell i wasanaeth, drwy gyllid allgymorth, os oes ganddyn nhw angen a nodwyd ac os yw’r adnoddau ar gael.

Does dim rhaid i’r plant dderbyn yr holl elfennau a dylid darparu gwasanaethau yn seiliedig ar angen a aseswyd.

Byddwn yn blaenoriaethu cyllid allgymorth i blant a theuluoedd yn dibynnu ar anghenion. Nid oes modd defnyddio cyllid allgymorth i ariannu na disodli gwasanaethau statudol.

**Canllawiau llenwi ffurflenni atgyfeirio’r Gwasanaeth Allgymorth**

***Adran 1 - Manylion y Plentyn***

Nodwch fanylion personol y plentyn a fydd yn derbyn yr allgymorth. Mae’n rhaid i’r plentyn fod dan 4 mlwydd oed. Os oes mwy nag un plentyn dan 4 yn y teulu, yna nodwch fanylion y plentyn ieuengaf yn yr adran hon a nodi’r plant eraill yn adran 4.

Pan nad Cymraeg na Saesneg yw'r iaith gyntaf, nodwch a oes angen cyfieithydd ac a oes un eisoes yn ymwneud â’r teulu. Nodwch ethnigrwydd y plentyn (gan gynnwys Sipsi, Roma neu Deithiwr) ac unrhyw wybodaeth am anabledd neu anghenion dysgu ychwanegol).

***Adran 2 - Manylion y Rhiant***

Llenwch bob blwch sy’n berthnasol i brif riant/ofalwr y plentyn. Nodwch fanylion y rhiant/gofalwr arall yn adran 3.

***Adran 3 - Manylion Unigolion Eraill yr Aelwyd***

Nodwch unrhyw riant/ofalwr neu bartner, yn ogystal â phlant eraill (gan gynnwys plant dros 4 oed) yn yr aelwyd.

***Adran 4 - Unigolion Arwyddocaol - y tu allan i’r aelwyd***

Nodwch fanylion unigolion (rhiant, gofalwyr, partneriaid, plant) sy’n rhan o’r teulu ond yn byw mewn aelwyd wahanol h.y. gwahanu a chyfrifoldeb rhiant.

***Adran 5 - Manylion yr Atgyfeiriwr***

Llenwch bob adran fel y gweithiwr proffesiynol sy'n cwblhau'r atgyfeiriad.

***Adran 6 - Eich Pryderon***

Nodwch fanylion unrhyw bryder sydd gennych chi am sefyllfa bresennol y teulu neu unrhyw bryder i’r dyfodol.

***Adran 7 - Eich Rhan Chi***

Nodwch fanylion eich rhan chi gyda’r teulu, eich cyswllt presennol a'ch cyswllt yn y gorffennol.

***Adran 8 - Gweithwyr Proffesiynol Perthnasol***

Nodwch fanylion gweithwyr proffesiynol eraill sy’n ymwneud â’r teulu ar hyn o bryd (os yn berthnasol).

***Adran 9 - Asiantaethau Eraill sy’n Ymwneud â’r Teulu***

Nodwch fanylion asiantaethau eraill, nad ydyn nhw wedi’u nodi yn adran 7 ond sy’n darparu cymorth i’r teulu e.e. gwasanaethau tai, sefydliadau trydydd sector, gwasanaethau iechyd meddwl, ysgol/gofal plant ac ati.

***Adran 10 - Profiadau Niweidiol Yn Ystod Plentyndod***

Mae Profiadau Niweidiol Yn Ystod Plentyndod yn brofiadau trawmatig sydd wedi digwydd cyn i’r unigolyn fod yn 19 mlwydd oed ac sy’n effeithio ar yr unigolyn pan fydd yn hŷn.

Gall y profiadau hyn amrywio o gamdriniaeth geiriol, meddyliol, rhywiol a chorfforol i fod wedi byw mewn aelwyd lle’r oedd trais domestig, camddefnyddio alcohol a chyffuriau, neu'r rhieni wedi gwahanu.

Dengys tystiolaeth fod plant sydd wedi profi plentyndod ingol a gwael yn fwy tebygol o hunan-niweidio ac ymddwyn yn wrthgymdeithasol; yn fwy tebygol o berfformio'n wael yn yr ysgol; yn fwy tebygol o gyflawni troseddau ac, yn y pen draw, yn llai tebygol o fod yn aelod gweithgar o’r gymuned.

Nodwch y rhain os ydych chi eisoes yn ymwybodol o’r amgylchiadau, neu os yw’n briodol gofyn.

***Adran 11 - Anghenion Datblygiadol y Plentyn***

Nodwch anghenion datblygiad corfforol, meddyliol, emosiynol, cymdeithasol, perthynol, iaith a hunan-ofal y plentyn. Dylai’r rhain gynnwys unrhyw gymorth neu ymyriad presennol i gwrdd ag anghenion datblygiadol y plentyn.

***Adran 12 - Gallu Rhieni***

Nodwch allu’r rhieni i ddarparu gofal sylfaenol, sefydlogrwydd, cynhesrwydd emosiynol a diogelwch i'r plentyn.

***Adran 13 - Ffactorau Teuluol ac Amgylcheddol***

Nodwch unrhyw ffactor perthnasol sy’n effeithio ar fywyd y teulu e.e. incwm, tai, y teulu ehangach, a hanes y teulu (gan roi mwy o sylw i Brofiadau Niweidiol Yn Ystod Plentyndod os yn berthnasol).

***Adran 14 - Risgiau***

Nodwch wybodaeth am unrhyw risg efo’r teulu h.y. diogelu, amddiffyn plant, cynllun gofal a chymorth, plant sy’n derbyn gofal.
Hefyd, nodwch unrhyw fater diogelwch a all effeithio ar weithio gyda’r teulu e.e. materion yn ymwneud â gweithwyr sy'n gweithio ar eu pen eu hunain.

***Adran 15 - Dechrau'n Deg***

Nodwch wybodaeth o ran a yw’r teulu wedi derbyn gwasanaethau Dechrau'n Deg o’r blaen (gan gynnwys mewn siroedd eraill) a nodwch fanylion y gefnogaeth a dderbyniwyd.

***Adran 16 - Safbwynt y Teulu***

Nodwch beth sy’n bwysig i’r teulu a beth yr hoffan nhw ei dderbyn gan y gwasanaeth Allgymorth, gan gynnwys y canlyniadau yr hoffan nhw eu gweld yn dilyn y gefnogaeth sydd ar gael gan Dechrau'n Deg. Mae’n rhaid i’r wybodaeth yma ddod gan y teulu.

***Adran 17 - Elfennau Dechrau'n Deg***

Llenwch adrannau’r elfennau yr hoffech chi i’r teulu eu derbyn drwy’r rhaglen Dechrau'n Deg. Fel y nodwyd eisoes, gall y teulu dderbyn pob elfen neu rai ohonyn nhw, yn dibynnu ar eu hanghenion.

Sylwch, mae’r elfen cymorth i deuluoedd a chymorth rhianta ar gael ar draws y sir fel rhan o Dimau Cymorth i Deuluoedd Conwy a’r Canolfannau Teuluoedd.

***Adran 18 - Ymwelwyr Iechyd***

Mae Gwasanaeth Ymwelwyr Iechyd Dechrau'n Deg yn wasanaeth ymwelwyr iechyd uwch. Mae Ymwelwyr Iechyd Dechrau’n Deg yn darparu cysylltiadau a chymorth ychwanegol a fyddai fel arall yn cael eu darparu gan wasanaeth generig. Mae yna ddau wiriad datblygiad plentyn ychwanegol - pan fo’r plentyn yn 9-12 mis oed a phan fydd yn 18-24 mis oed. Mae ymwelwyr iechyd Dechrau'n Deg yn derbyn llwyth achosion llai na’r gwasanaeth generig. Mae hyn yn eu galluogi i ddarparu cymorth ychwanegol a chadw mewn cysylltiad yn amlach ac yn fwy dwys â theuluoedd.

Dylid gwneud cais am y Gwasanaeth Allgymorth os oes angen cymorth uwch, dwys neu barhaus yn unig.

Gwnewch yn siŵr eich bod chi wedi ymgynghori â’r ymwelydd iechyd presennol ynghylch eu cefnogaeth i’r cais hwn a nodwch y manylion yma.

Mae’r **Gwasanaeth Ymwelwyr Iechyd Uwch** yn seiliedig ar yr elfennau craidd cyffredinol ac yn cynnwys ymyriadau pellach sydd wedi’u nodi’n angenrheidiol yn ystod asesiad o wydnwch a datblygiad, gan gynnwys:

* Materion emosiynol a seicolegol
* Bwydo ar y fron
* Newid cadarnhaol mewn ymddygiad (ysmygu, camddefnyddio sylweddau, deiet, iechyd y geg ac ati)
* Rhaglenni cefnogi rhianta, gan gynnwys asesiad a hyrwyddo rhyngweithiad rhiant a babi
* Datblygiad plant ac iaith a llefaredd
* Babanod gyda phroblemau iechyd
* Pryderon diogelu

Mae’r **Gwasanaeth Ymwelwyr Iechyd Dwys** yn seiliedig ar elfennau craidd cyffredinol ac uwch ac mae’r penderfyniad i ddarparu’r ymyrraeth bellach hon wedi’i dywys gan asesiad unigol o wydnwch y teulu a nodi angen sylweddol a all gynnwys:

* Rhaglenni ymweliadau dwys wedi’u strwythuro
* Atgyfeiriad at wasanaethau arbenigol
* Pryderon diogelu

***Adran 19 - Gofal Plant***

Mae darparu gofal plant rhan-amser o ansawdd da i blant dwy a thair oed yn rhan anhepgor o raglen Dechrau'n Deg. Mae gofal plant o ansawdd yn cyfrannu at gaffael sgiliau fel cymdeithasu a’r gallu i chwarae a chanolbwyntio. Mae’r rhain yn hanfodol i allu’r plentyn i ddysgu yn ogystal â chymryd rhan mewn gweithgareddau grŵp.

Bydd y Gwasanaeth Allgymorth yn darparu gofal plant dan amgylchiadau eithriadol yn unig. Bydd angen ystyried hyn fesul achos.

***Adran 20 - Iaith, Llefaredd a Chyfathrebu***

Mae cefnogaeth ar gyfer datblygiad iaith, llefaredd a chyfathrebu cynnar yn un o bedair elfen graidd Dechrau'n Deg gan fod y rhain yn sgiliau sylfaenol i sbarduno canlyniadau cadarnhaol i blant.

Mae Dechrau'n Deg Conwy yn cynnig cymorth gydag anghenion iaith, llefaredd a chyfathrebu plant. Mae hyn yn cynnwys plant cyn oed ysgol gydag anghenion dysgu ychwanegol. Mae’r gwasanaeth yma hefyd yn helpu rhieni i fagu hyder i gefnogi dysg eu plentyn drwy weithgareddau chwarae a helpu’r plant i baratoi ar gyfer yr ysgol.

Os gofynnir am wasanaeth Portage ar gyfer plant gydag anghenion ychwanegol o fewn y cais, cofiwch gynnwys Atodlen o Sgiliau Tyfu gyda’r cais. Nid oes modd ystyried ceisiadau Portage heb Atodlen o Sgiliau Tyfu.

***Adran 21 - Cymorth i Deuluoedd / Rhieni, gan gynnwys grwpiau***

Mae cymorth rhianta yn hawl benodol o fewn Dechrau'n Deg oherwydd y ceir llawer o dystiolaeth sy’n dangos bod rhianta da yn allweddol ar gyfer canlyniadau llwyddiannus i blant. Oherwydd y sail dystiolaeth gref hon, mae Cyngor Bwrdeistref Sirol Conwy wedi datblygu model cymorth i deuluoedd sy’n cynnig yr un lefel o gymorth rhianta a chymorth i deuluoedd i bawb, waeth beth fo’u codi post. Mae manylion cyswllt y pum tîm cymorth i deuluoedd lleol ar gael yn: [www.conwy.gov.uk/bywydteuluol](http://www.conwy.gov.uk/bywydteuluol).

Pwrpas craidd y cymorth rhianta yw gweithio gyda rhieni i leihau risgiau, i gryfhau eu gallu i fagu plant, i ddatblygu ac adeiladu gwydnwch ac i gynnal newid cadarnhaol.

***Adran 22 - Gwybodaeth Ychwanegol i Gefnogi’r Cais***

Llenwch yr adran hon os oes unrhyw wybodaeth ychwanegol y gellir ei darparu i gefnogi’r cais nad yw’n berthnasol i unrhyw adran arall ond sy’n berthnasol i’r teulu a’r cais.

***Adran 23 - Llofnod a Chaniatâd yr Atgyfeiriwr a’r Rhiant/Gofalwr***

Llenwch a llofnodwch yr adran hon i gadarnhau bod yr wybodaeth yn cael ei darparu o safbwynt y teulu a bod yr wybodaeth gan y rhiant/gofalwr a gennych chi fel yr atgyfeiriwr yn gywir. Gwnewch yn siŵr bod y teulu yn ymwybodol o’r wybodaeth diogelu data. Fe allwch chi lofnodi’r cais yn electronig.

1. Sylwch, dim ond dan *amgylchiadau eithriadol* y bydd y Gwasanaeth Allgymorth yn darparu Gofal Plant Dechrau’n Deg. [↑](#footnote-ref-1)